

Marius og Eleanor.

Denne bog er til jer.

For uden jer, var dette univers ikke blevet til.

- Mor

KAPITEL 1

Det er blevet forår på den lille ø Karø og Torben betjent, eller TB som vi kun kalder ham, er ude på sin daglige morgenpatrulje.

TBs rute går altid forbi gårdejer Hansens hønsefarm for at tjekke, om hanen Egon er stukket af i løbet af natten. Egon er Hansens skrupskøre hane, som altid stikker af og laver ballade. Engang forsvandt alle folks tøjklemmer rundt om i haverne på øen. TB ledte længe efter forbryderen og fandt til sidst en “røverhule” ude i skoven, hvor alle tøjklemmerne var gemt. Mens han undersøgte hulen for spor, kom “gerningsmanden” retur med flere tøjklemmer. Det var Egon.

Øens beboere krævede Egon fængslet, så han kunne få en lærestreg, men der gik ikke mange dage, før TB måtte løslade Egon igen. Han larmede og galede for meget fra morgen til aften i fængselscellen og TB var ved at blive skør.

Så nu er aftalen, at der bliver holdt skarpt øje med Egon hver dag ude på gården, så folk på øen kan have deres tøjklemmer i fred!

Efter besøget hos Egon og Hansen kører TB videre ind mod byen. Det er en skøn forårsmorgen, fuglene fløjter, blomsterne er ved at springe og alle TB møder på sin tur, hilser og smiler stort til ham. På øen kan man tydeligt mærke, at vinteren er slut.

På vej mod stationen gør TB holdt ved Hassans kiosk, hvor han som altid køber dagens avis. Bagefter kører han forbi Monas bageri, hvor han får sin daglige kanelsnegl. I dag når han endda også en kop kaffe og en snak med Mona.

“Har du læst dagens avis?" spørger Mona, mens hun skænker mere kaffe op til TB.

“Nej, ikke endnu, Mona. Sker der noget spændende ude i verden da?”

TB tager en slurk af sin kaffe og fisker avisen frem fra sin baglomme.

“Ja, om der gør!" Kommer det højlydt fra Mona.

“Og hvis det er sandt, hvad der står i avisen, så er Karø også kommet på landkortet! Prøv at slå op på side 4 og se for dig selv.”

Nu er det jo ikke fordi, man i sin tid glemte at tegne Karø ind på landkortet, at Mona siger, som hun gør. Det er en talemåde. Så når Mona siger, at "Karø er kommet på landkortet”, mener hun, at øen får omtale i avisen.

Nå, men tilbage til historien!

TB slår op på side 4 i avisen og begynder at læse:

“…Danmarks største bankrøveri…bankrøvere på fri fod…sidst set på ved mod Karø…politiet på bar bund.”

Da TB har læst færdig, kigger han op fra avisen og siger overrasket og lidt spændt til Mona,

“Hold da op! Der står, at Danmarkshistoriens største bankrøveri blev begået i går og at røverne slap af sted med 4 millioner kroner!”

TB har glemt at trække vejret og tager et dybt sug ind:

“Der står også, at bankrøverne sidst er set gå på færgen hertil, men politiet aner ikke, hvor de gemmer sig!” Mona nikker.

“Jeg må skynde mig hen på stationen!

Politimesteren kan ringe, hvornår det skal være!” Siger TB og begynder at samle sine ting sammen. Mona hjælper ham.

“Tak Mona, vi ses i morgen!” Og med 4 store skridt, er TB ude af døren til bageriet og på vej mod bilen.

På vej ind til stationen, tænker TB på, hvordan han bedst muligt kan hjælpe politiet med at fange bankrøverne.

Han kender hele øen som sin egen bukselomme og kender alle de lokale på øen.

Han kan helt sikkert bidrage med en masse hjælp til opklaringen.

Da TB når frem til stationen, kan han høre telefonen ringe på livet løs inde fra sit kontor.

Det lyder som et meget vredt ring, synes TB og tager telefonen.

“Det er T…,” men han når ikke at sige mere, inden han bliver afbrudt i den anden ende.

“Jeg ved godt det er dig, TB. Hvorfor tager du først telefonen nu? Jeg har kimet dig ned den sidste time!” Det er politimesteren i den anden ende af røret. TB kan sagtens genkende hans stemme, selvom han taler meget hurtigt og er vred.

“Undskyld,” får TB sagt mellem politimesterens enetale.

“Jeg har været på patrulje og er først lige kommet ind på kontoret.

“Du må simpelthen have dig en mobiltelefon", siger politimesteren mere sødt, “Det duer ikke, at vi ikke kan få fat på dig.”

“Normalt har jeg ikke brug for en telefon i mit arbejde", siger TB.

Faktisk er han ret glad for, at han ikke har en telefon.

“Jeg sender en til dig med posten, TB. Du får brug for den, til den opgave jeg har til dig nu”, siger politimesteren.

“Handler det om bankrøverne inde på fastlandet?" Spørger TB politimesteren.

“Nå, så du har hørt om det?” Spørger politimesteren.

“Men ja, det handler om bankrøveriet. Der er blevet stjålet 4 millioner kroner fra nationalbanken. Bankrøverne forklædte sig som håndværkere, fordi banken er ved at blive renoveret. Så de kunne derfor gå ubemærket ind, åbne boksen og gå ud igen, uden det blev opdaget.”

“Men hvordan blev det så opdaget?" spørger TB undrende.

“Jo, ser du." Politimesteren rømmer sig. “En lille dreng var med sin mor ude at lege. Han legede med sine legetøjsbiler ude foran hovedindgangen på samme tid, som bankrøverne kom ud af døren. Den ene af røverne gled i en af bilerne og tabte den spand maling, han havde i hånden. Låget faldt af spanden og ud væltede det med en masse pengesedler! Vagten inde fra banken så det, slog alarm og røverne flygtede med vagten lige i hælene.”

Politimesteren, der har talt så hurtigt, at han er blevet helt forpustet, holder en kort pause, inden han fortsætter.

“Lang historie kort,” fortsætter han. “Vi jagtede dem tværs gennem landet, men mistede sporet af dem, da de steg om bord på færgen til Karø.”

“Ser man det,” siger TB, da der endelig er mulighed for at sige noget. “Så nu skal jeg hjælpe jer med at finde dem?”

“Det er du nødt til, TB." Siger politimesteren. “Du kender din ø bedst. Jeg sender et billede af dem til dig på din mail, og så sender jeg en mobil til dig med posten, så vi kan være i kontakt hele tiden.” Politimesteren når at lægge på, inden TB får sagt noget. Ikke engang et minut efter politimesteren har lagt på, hører TB et pling fra sin computer. Det er en mail fra politimesteren med overvågningsbilleder af de to bankrøvere.

Da TB åbner mailen, er det et lidt sløret billede fra et overvågningskamera fra en tankstation, ikke langt fra færgen, der toner frem på skærmen.

TB har svært ved at se, om han kan genkende de to personer på billedet. Det tror han ikke, at han kan.

Men han er ret sikker på, at det er to kvinder på billedet. De har begge ret langt hår, men det kan mænd jo også have. Begge bankrøvere har også joggingtøj på og kasketter på, så TB er slet ikke sikker på noget. TB er også i tvivl. For burde de ikke stadig være forklædte som håndværkere? Sådan så de jo ud, da de flygtede fra Nationalbanken.

Har de nået at skifte, efter de flygtede?

“Hm, det var ikke meget at gå efter", mumler han for sig selv.

Men TB ved, at hvert sekund tæller. Han printer billedet ud og skynder sig af sted mod færgen.

KAPITEL 2

Nede ved færgelejet, altså der hvor en færge sejler ind og ud fra, venter TB lidt på at færgen sejler i land. Mens han venter nyder han den milde forårsdag. Fuglene kvidrer inde fra buskene omkring vandet. De er i fuld gang med at bygge reder, så de kan lægge æg. Solen varmer på kinderne og der er næsten ingen vind. Her er så roligt og stille, og det er grunden til, at TB elsker at være landbetjent på øen. TB har nemlig ikke altid boet på Karø.

Tidligere arbejdede han inde i storbyen. Faktisk i den samme by, hvor Nationalbanken ligger. Men der var så meget larm hele tiden, at det var svært for ham at slappe af.

En dag, mens han var ude og jagte to forbrydere, som var eftersøgt i hele Skandinavien, mødte han sin kone, Elisabeth.

Hun var fra Karø.

Så da de blev gift, var det ikke svært for TB at flytte med tilbage til hendes fødeø.

Her har de nu boet i 25 år og TB elsker det!

Deres to børn, Martha og Ludvig, elskede også at vokse op på øen. Nu er de flyttet hjemmefra for at studere, men de kommer tit på besøg.

Nå hov! Det var vist lidt af et sidespor, vi kom ud på der. Sådan kan det gå, når man sidder og nyder det gode vejr ved vandet.

Men tilbage til TB.

Efter at have ventet i ti minutter, sejler færgen ind. Han venter tålmodigt, til alle passagerer er steget af, før han selv går ombord for at finde Kaptajn Knud.

“Hej, Knud!” kalder TB, da han får øje på kaptajnen, der er på vej ud fra kommandobroen, som er derfra, man styrer færgen.

“Hey, TB!” Kaptajn Knud vinker ivrigt til ham. “Hvad skyldes æren? Skal du med et smut til fastlandet?”

“Nej tak, ikke i dag Knud.” TB roder i lommen efter billedet af bankrøverne som politimesteren.

“Jeg er på jagt efter de to på billedet her.”

Kaptajnen kommer nærmere og kigger på billedet af de efterlyste.

“Jeg har fået at vide af politimesteren, at de skulle have taget færgen herover i går. Men sporet stopper her og ingen ved, i hvilken retning de er gået, eller hvor de er taget hen.”

Kaptajn Knud tænker længe og klør sig i skægget. Endelig siger han:

“Det ligner lidt de to, jeg havde med på sidste overfart i går.”

Knud tøver lidt.

“Men på dit billede ligner det to kvinder, selvom det er lidt sløret. De to, jeg havde med, var en mand og en kvinde og så gamle Oda.”

“Er du sikker?” TB lyder meget overrasket.

“Ikke når jeg ser det billede her, TB. Men tøjet passer meget godt. Fyren havde bare ikke så langt hår som på billedet.”

Knud kigger undskyldende

